b"\n_START_ARTICLE_\nApuldram\n_START_SECTION_\nGeografia\n_START_PARAGRAPH_\nApuldram est\xc3\xa0 al nord-est de Chichester Harbour el port natural que es forma a Solent, l'estret que separa l'illa de Gran Bretanya de l'illa de Wight. A uns 3 km al sud-oest est\xc3\xa0 la ciutat de Chichester._NEWLINE_Pel territori municipal d'Apuldram passa el riu Lavant, al voltant del qual hi ha granges i camps de conreu. Diversos camins porten a llocs des d'on es pot veure el canal de Chichester i el port.\n_START_SECTION_\nTopon\xc3\xadmia\n_START_PARAGRAPH_\nEn els registres el nom apareix escrit de diverses maneres: Apulderham, Apeldreham (1121), Appeltrieham (1198), Appuldram (1440), per\xc3\xb2 durant molts segles el que m\xc3\xa9s es va fer servir a l'esgl\xc3\xa9sia local i els seus ciutadans va ser Apuldram. Les autoritats civils accepten dues formes: Appledram i Apuldram._NEWLINE_W D Peckham, en el seu llibre sobre topon\xc3\xadmia anglesa, escrit el 1929, explicava l'origen del nom dient que aquest indret estava format per una argila sobre un subs\xc3\xb2l de marga, que era el terreny ideal per conrear pomeres (apple en angl\xc3\xa8s vol dir \xc2\xabpoma\xc2\xbb). Aix\xc3\xb2 no obstant, enlloc no s'han trobat indicis del conreu d'aquest arbre, per\xc3\xb2 si de: cereals. De fet, el principal producte de l'economia local ha estat sempre la llana, \xc3\xa9s a dir que els camps s'han fet servir sobretot per pasturar les ovelles.   _NEWLINE_Richard Ratcliffe, en la seva hist\xc3\xb2ria local, presenta la possibilitat, per\xc3\xb2 no la defensa, que el nom podria derivar de polder, una paraula neerlandesa que vol dir \xc2\xabterra baixa protegida del mar o guanyada al mar\xc2\xbb i aix\xc3\xb2 seria una descripci\xc3\xb3 que encaixaria amb la major part del territori municipal._NEWLINE_Altres top\xc3\xb2nims d'indrets d'Apuldram reflecteixen les activitats que en algun temps s'hi van dur a terme, com Salterns Copse, per les salines que hi va haver. La legislaci\xc3\xb3 del segle XVII va acabar amb la major part de la ind\xc3\xbastria salinera de la regi\xc3\xb3 de Sussex, per\xc3\xb2 la d'Apuldram va sobreviure fins a mitjan segle XIX, quan el lliure mercat va obrir el pa\xc3\xads a la importaci\xc3\xb3 de sal d'altres llocs d'Europa. Un altre indret anomenat Copperas Point, indica que un temps enrere va haver una f\xc3\xa0brica de sulfat de ferro (II), subst\xc3\xa0ncia antigament dita copperas, que feien amb pirita d'una mina local.\n_START_SECTION_\nHist\xc3\xb2ria\n_START_PARAGRAPH_\nEn \xc3\xa8poca anglosaxona i uns anys despr\xc3\xa9s de la conquesta normanda, aquesta zona era part d'una hisenda que pertanyia a una casa senyorial anomenada Manor of Bosham, que al segle XI, durant el regnat d'Eduard el Confessor, era propietat de Godwin, el poder\xc3\xb3s comte de Wessex, el fill del qual va ser rei Harold II d'Anglaterra. Quan Guillem el Conqueridor va derrotar Harold II, se'n va apropiar de la hisenda._NEWLINE_El 1125 el rei Enric I va donar els terrenys d'Apuldram al monestir de Battle Abbey. Tanmateix, el College of Bosham va continuar sent el responsable d'Apuldram en mat\xc3\xa8ria eclesi\xc3\xa0stica i en un dels sis c\xc3\xa0nons d'aquesta instituci\xc3\xb3 tenia la prebenda, de la qual es pagava un funcionari per gestionar la parr\xc3\xb2quia. Durant un temps la prebenda d'Apuldram va designar com a gestor a  William de Wykeham, bisbe de Winchester._NEWLINE_El 1197 Battle Abbey va transferir la possessi\xc3\xb3 a sir Michael de Appeltrieham, batlle de Sussex. El territori va ser expropiat amb la dissoluci\xc3\xb3 dels monestirs decretada per Enric VIII. El 1580 Elisabet I va donar Appleddram a William Howard, comte d'Effingham. A la seva mort va passar al seu fill Charles, l'almirall general de la flota anglesa.\n_START_SECTION_\nM\xc3\xbasica\n_START_PARAGRAPH_\nA Apuldram se celebra des del 1991 un festival de m\xc3\xbasica anomenat Blues on the Farm, per\xc3\xb2 sovint els reclams publicitaris porten el nom de la m\xc3\xa9s coneguda ciutat de Cichester."